তথ্যবিবরণী নম্বর: ৩২৪৫

**সুস্থ জাতি গঠনে প্রকল্পসংশ্লিষ্টদের গুরুত্বপূর্ণ ভূমিকা পালনের আহ্বান শারমীন এস মুরশিদের**

ঢাকা, ২ বৈশাখ (১৫ এপ্রিল):

মহিলা ও শিশু বিষয়ক এবং সমাজকল্যাণ মন্ত্রণালয়ের উপদেষ্টা শারমীন এস মুরশিদ বলেছেন, মহিলা ও শিশু বিষয়ক মন্ত্রণালয়ের অধীন বাংলাদেশ শিশু একাডেমী কর্তৃক বাংলাদেশের ১৬টি জেলার ৪৫টি উপজেলায় ‘সমাজভিত্তিক সমন্বিত শিশুযত্ন কেন্দ্রের মাধ্যমে শিশুর প্রারম্ভিক বিকাশ ও সুরক্ষা এবং সাঁতার সুবিধা প্রদান’ (আইসিবিসি) শীর্ষক প্রকল্পের মাধ্যমে সুরক্ষিত পরিবেশে শিশুরদের নির্ভয়ে বেড়ে ওঠার পরিবেশ নিশ্চিতে এ প্রকল্পটি কর্মসূচি বাস্তবায়ন করছে। তিনি সমন্বিত কার্যক্রমের মাধ্যমে সুস্থ জাতি গঠনে প্রকল্পের সাথে সংশ্লিষ্টদের গুরুত্বপূর্ণ ভূমিকা পালনে আন্তরিকতার সাথে কাজ করার আহ্বান জানান।

উপদেষ্টা আজ রাজধানীর হোটেল ইন্টারকন্টিনেন্টালে ‘সমাজভিত্তিক সমন্বিত শিশুযত্ন কেন্দ্রের মাধ্যমে শিশুর প্রারম্ভিক বিকাশ ও সুরক্ষা এবং সাঁতার সুবিধা প্রদান প্রকল্পের বেজলাইন জরিপ ও নলেজ, অ্যাটিচুড ও প্র্যাকটিস এনালিসিস সার্ভে’ শীর্ষক সেমিনারে প্রধান অতিথির বক্তৃতায় এসব কথা বলেন।

উপদেষ্টা বলেন, শিশুদের সার্বিক কল্যাণ সরকারের অন্যতম লক্ষ্য। তিনি বলেন, শিশুর সামগ্রিক বিকাশ, যত্ন ও সুরক্ষা নিশ্চিত করা, তাদের শারীরিক ও মানসিক বিকাশের লক্ষ্যে যাবতীয় সেবাসমূহ নিশ্চিত করা, এক থেকে পাঁচ বছরের শিশুদের চাইল্ড কেয়ারে এবং ছয় থেকে দশ বছরের শিশুদের সাঁতার প্রশিক্ষণের ব্যবস্থা করা এবং শিশুদের সুরক্ষা নিশ্চিত করা ও জীবন মানের উন্নয়ন করা। এছাড়া শিশু যত্ন কেন্দ্রের সাথে সম্পৃক্ত অভিভাবকদের জীবনমান উন্নয়ন সাধন নিশ্চিত করতেও সরকার বদ্ধপরিকর।

এস মুরশিদ আরো বলেন, দুর্ঘটনা সমীক্ষায় বিশেষ বিষয় হিসেবে যখন দেখা যায় বাংলাদেশে ১ থেকে ৯ বছরের শিশুদের মৃত্যুর অন্যতম প্রধান কারণ পানিতে ডুবে মৃত্যু। এই সমীক্ষায় প্রাপ্ত তথ্যে বলা হয় যে, বাংলাদেশের ৫ বছরে কম বয়সী শিশুদের মৃত্যুর সবচেয়ে বড় ঝুঁকি পানিতে ডুবে মারা যাওয়া। এই মৃত্যুর ঘটনাগুলো ঘটে সাধারণত বাড়ির ২০ মিটারের মধ্যে অবস্থিত জলাধারে এবং দিনের প্রথম ভাগে। গ্রামাঞ্চলে পানিতে ডুবে মারা যাওয়ার এই হার শহরের চাইতে বেশি, যার সম্ভাব্য কারণ হতে পারে যে সেখানে পুকুর আর ডোবার মতো ছোট ছোট জলাধারের সংখ্যা বেশি। এজন্য ৫ বছরের কম বয়সী শিশুদের জন্য ৮ হাজার সমাজভিত্তিক সমন্বিত শিশু যত্ন কেন্দ্র স্থাপন এবং পরিচালনা করা, ২ লাখ শিশুকে এই প্রকল্পের আওতায় সেবা প্রদান করা হবে। ৬ থেকে ১০ বছরের শিশুদের জন্য ১ হাজার ৬শ’টি ভেনুতে সাঁতার শেখানো হবে। নিরাপদ ও সাশ্রয়ী শিশু-যত্ন প্রদানের ক্ষেত্রে সুস্পষ্ট ভূমিকা পালনের বাইরেও কেন্দ্রগুলো শিশুদের পাশাপাশি তাদের মা-বাবাদের জন্য শিক্ষার কেন্দ্র হয়ে উঠবে, খেলার মাধ্যমে ভালোভাবে শেখা, ভালো অনুশীলনগুলোকে সংগ্রহ করে ছড়িয়ে দেওয়ার ব্যবস্থা করা হবে।

সেমিনারে বিশেষ অতিথি হিসেবে বক্তৃতা করেন মহিলা ও শিশু বিষয়ক মন্ত্রণালয়ের সিনিয়র সচিব মমতাজ আহমেদ এনডিসি, গ্লোবাল অর্গানাইজেশনের সিনারগোসের কান্ট্রি ডিরেক্টর এশা হুসেইন, ব্লুমবার্গ ফিলানথ্রপিসের জনস্বাস্থ্য বিভাগের পরিচালক কেলি লারসন এবং বাংলাদেশ শিশু একাডেমীর মহাপরিচালক দিলারা বেগম। অনুষ্ঠানে স্বাগত বক্তব্য প্রদান করেন প্রকল্প পরিচালক ও যুগ্ম সচিব আব্দুল কাদের। মূল প্রবন্ধ উপস্থাপন করেন উপনির্বাহী পরিচালক ড. আমিনুর রহমান।

#

রফিকুল/মাহমুদুল/রানা/রফিকুল/সেলিম/২০২৫/২০৩০ ঘণ্টা

তথ্যবিবরণী নম্বর: ৩২৪৪

**বেসামরিক বিমান পরিবহন ও পর্যটন মন্ত্রণালয়েরও দায়িত্ব পেলেন শেখ বশিরউদ্দীন**

ঢাকা, ২ বৈশাখ (১৫ এপ্রিল):

 বাণিজ্য মন্ত্রণালয় এবং বস্ত্র ও পাট মন্ত্রণালয়ের উপদেষ্টা শেখ বশিরউদ্দীনকে উক্ত দুই মন্ত্রণালয়-সহ বেসামরিক বিমান পরিবহন ও পর্যটন মন্ত্রণালয়ের উপদেষ্টা হিসেবে দায়িত্ব দেওয়া হয়েছে।

আজ মন্ত্রিপরিষদ বিভাগ এ সংক্রান্ত এক প্রজ্ঞাপন জারি করেছে।

#

কামাল/রানা/ফেরদৌস/মোশারফ/সেলিম/২০২৫/১৯২০ ঘণ্টা

তথ্যবিবরণী নম্বর: ৩২৪৩

**ঐকমত্য কমিশনের সাথে আরো দুই রাজনৈতিক দলের আলোচনা অনুষ্ঠিত**

ঢাকা, ২ বৈশাখ (১৫ এপ্রিল):

সংস্কার প্রশ্নে ঐকমত্য সৃষ্টির লক্ষ্যে ঐকমত্য কমিশনের সাথে আজ ঢাকায় জাতীয় সংসদ ভবনস্থ এল. ডি হলে বাংলাদেশ বিপ্লবী কমিউনিস্ট লীগ এবং গণতান্ত্রিক বিপ্লবী পার্টির আলোচনা অনুষ্ঠিত হয়েছে।

এ সময় জাতীয় ঐকমত্য কমিশনের সহসভাপতি অধ্যাপক আলী রীয়াজ ছাড়াও সদস্য হিসেবে উপস্থিত ছিলেন সফর রাজ হোসেন, বিচারপতি এমদাদুল হক, ড. ইফতেখারুজ্জামান এবং প্রধান উপদেষ্টার বিশেষ সহকারী মনির হায়দার। বিপ্লবী কমিউনিস্ট লীগের সাধারণ সম্পাদক ইকবাল করিম জাহিদ এবং গণতান্ত্রিক বিপ্লবী পার্টির সাধারণ সম্পাদক মোশরেফা মিশুর নেতৃত্বে ৮ সদস্যের প্রতিনিধিদল এ আলোচনায় অংশগ্রহণ করে।

আলোচনার শুরুতে অধ্যাপক আলী রীয়াজ বলেন, কমিশনের মেয়াদ ১৫ জুলাই পর্যন্ত নির্ধারণ করা হয়েছে৷ আমরা স্বল্পতম সময়ের মধ্যে একটি জাতীয় সনদ তৈরি করতে চাই৷ যা রাজনৈতিক দলগুলোর সহযোগিতার উপর নির্ভর করছে। এ পর্যন্ত রাজনৈতিক দলগুলোর কাছ থেকে অভূতপূর্ব, অভাবনীয় এবং অবিশ্বাস্য সহযোগিতা পেয়েছি। তিনি বলেন, আলোচনার মাধ্যমে যেসব বিষয়ে আমাদের মতের মিল বা অমিল রয়েছে তা চিহ্নিত করে পরবর্তী সময়ে জাতীয় সনদে অন্তর্ভুক্ত করার ক্ষেত্রে বিবেচনায় নিতে পারবো।

সংস্কার বিষয়ে জাতীয় ঐকমত্য গঠনের উদ্দেশ্যে অন্তর্বর্তী সরকারের প্রধান উপদেষ্টা প্রফেসর মুহাম্মদ ইউনূসের সভাপতিত্বে জাতীয় ঐকমত্য কমিশন গঠিত হয়েছে। গত ১৫ ফেব্রুয়ারি এই কমিশনের কার্যক্রম শুরু হয়।

উল্লেখ্য, প্রথম পর্যায়ে গঠিত সংস্কার কমিশনগুলোর মধ্যে সংবিধান সংস্কার কমিশন, জনপ্রশাসন সংস্কার কমিশন, নির্বাচন ব্যবস্থা সংস্কার কমিশন, বিচার বিভাগ সংস্কার কমিশন এবং দুর্নীতি দমন সংস্কার কমিশনের প্রতিবেদনে উল্লেখিত গুরুত্বপূর্ণ সুপারিশগুলোর ওপর রাজনৈতিক দলের সুনির্দিষ্ট মতামত জানাতে অনুরোধ করে সুপারিশগুলোর স্প্রেডশিট আকারে ৩৯ টি রাজনৈতিক দলের কাছে পাঠানো হয়। এ পর্যন্ত ৩৪টি রাজনৈতিক দলের কাছ থেকে কমিশন মতামত পেয়েছে।

সংস্কার কমিশনগুলোর করা সুপারিশ চূড়ান্ত করতে গত ২০ মার্চ থেকে আনুষ্ঠানিক আলোচনা শুরু করে জাতীয় ঐকমত্য কমিশন। ইতোমধ্যে ১১টি রাজনৈতিক দলের সাথে প্রাথমিক পর্যায়ের আলোচনা শেষ করেছে কমিশন৷ আগামী ১৭ এপ্রিল বাংলাদেশ জাতীয়তাবাদী দল-বিএনপি'র সাথে কমিশনের আলোচনা হওয়ার কথা রয়েছে।

জাতীয় ঐকমত্য কমিশন হতে আজ এক সংবাদ বিজ্ঞপ্তির মাধ্যমে এসব তথ্য জানানো হয়।

#

পবন/রানা/ফেরদৌস/মোশারফ/সেলিম/২০২৫/১৮২০ ঘণ্টা

তথ্যবিবরণী নম্বর: ৩২৪২

**প্রতি লিটার বোতলজাত সয়াবিন ১৮৯ ও খোলা সয়াবিন ১৬৯ টাকা নির্ধারণ**

ঢাকা, ২ বৈশাখ (১৫ এপ্রিল):

 খুচরা বাজারে প্রতি লিটার বোতলজাত সয়াবিন তেল ১৮৯ টাকা, প্রতি লিটার খোলা সয়াবিন তেল এবং পাম তেলের নতুন দাম ১৬৯ টাকা নির্ধারণ করা হয়েছে বলে জানিয়েছেন বাণিজ্য উপদেষ্টা শেখ বশিরউদ্দীন।

 আজ সচিবালয়ে ভোজ্যতেলের আমদানি ও সরবরাহ-সহ সার্বিক বিষয়ে আয়োজিত পর্যালোচনা সভা শেষে বাণিজ্য উপদেষ্টা শেখ বশিরউদ্দীন গণমাধ্যমকর্মীদের এ তথ্য জানান।

 বাণিজ্য উপদেষ্টা বলেন, বোতলজাত সয়াবিন তেল প্রতি লিটারে ১৪ টাকা বাড়িয়ে ১৮৯ টাকা নির্ধারণ করা হয়েছে। অন্যদিকে খোলা সয়াবিন তেল প্রতি লিটারে ১২ টাকা বাড়িয়ে ১৬৯ টাকা নির্ধারণ করা হয়েছে। আর এটা করা হয়েছে আন্তর্জাতিক বাজার দর ও ট্যারিফ কমিশনের নির্ধারিত প্রক্রিয়া মেনে।

 বাণিজ্য উপদেষ্টা বলেন, তেলের দাম বৃদ্ধির ফলে ভোক্তাদের কিছুটা কষ্ট হবে। এটা সাময়িক উল্লেখ করে তিনি বলেন, বাজারে আরো বেশি সংখ্যক ব্যবসায়ীদের যুক্ত করা হচ্ছে। প্রতিযোগিতামূলক বাজারে দাম কমেও যেতে পারে। তিনি জানান, স্থানীয় বাজারে ভোজ্যতেলের জোগান বাড়াতে এরই মধ্যে দুইটি তেল কোম্পানি তেল উৎপাদন শুরু করেছে। আরো ৬-৭টি তেল কোম্পানি তেল উৎপাদনের প্রক্রিয়ায় আসবে খুব তাড়াতাড়ি।

 উল্লেখ্য, গত বছরের ৯ ডিসেম্বর সর্বশেষ বোতলজাত সয়াবিন তেলের দাম বাড়ানো হয়েছিল। তখন লিটার প্রতি দাম নির্ধারণ করা হয় ১৭৫ টাকা।

 ভোজ্যতেলের বাজারমূল্য স্থিতিশীল রাখতে সরকার ইতিপূর্বে পরিশোধিত ও অপরিশোধিত সয়াবিন তেল এবং পামওয়েলের আমদানির উপর আরোপিত মূল্য সংযোজন কর (ভ্যাট) ১৫ শতাংশ থেকে হ্রাস করে ৫ শতাংশ নির্ধারণ করে। পাশাপাশি, স্থানীয় উৎপাদন ও বিপণন পর্যায়েও ভ্যাট অব্যাহতি প্রদান করা হয়, যার মেয়াদ শেষ হয়েছে গত ৩১ মার্চ ২০২৫।

#

কামাল/রানা/ফেরদৌস/মোশারফ/জয়নুল/২০২৫/১৯২০ ঘণ্টা

তথ্যবিবরণী নম্বর : ৩২৩৯

**‘মার্চ ফর গাজা’ ফিলিস্তিনি জনগণের প্রতি বাংলাদেশের অব্যাহত সমর্থন ও সংহতির বহিঃপ্রকাশ**

 **-- স্বরাষ্ট্র উপদেষ্টা**

ঢাকা, ২ বৈশাখ (১৫ এপ্রিল) :

স্বরাষ্ট্র উপদেষ্টা লেফটেন্যান্ট জেনারেল মোঃ জাহাঙ্গীর আলম চৌধুরী (অব.) বলেছেন, বাংলাদেশের জনগণ সবসময় ফিলিস্তিনের নিপীড়িত ও নির্যাতিত জনগণের পাশে আছে। তাদের ন্যায্য দাবিকে বাংলাদেশ সবসময় সমর্থন করে আসছে। বাংলাদেশ ফিলিস্তিনের স্বাধীনতা ও সার্বভৌমত্বের পক্ষে; ন্যায় ও মানবতার পক্ষে। তিনি আরো বলেন, গত ১২ এপ্রিল ফিলিস্তিনি জনগণের প্রতি একাত্মতা প্রবেশ করে ঢাকায় অনুষ্ঠিত ‘মার্চ ফর গাজা’ শীর্ষক সমাবেশ ফিলিস্তিনি জনগণের প্রতি বাংলাদেশের অব্যাহত সমর্থন ও সংহতির বহিঃপ্রকাশ।

আজ বাংলাদেশ সচিবালয়ে স্বরাষ্ট্র উপদেষ্টার সঙ্গে তাঁর অফিস কক্ষে বাংলাদেশে নিযুক্ত ফিলিস্তিনের রাষ্ট্রদূত ইউসুফ এস ওয়াই রামাদান সাক্ষাৎ করতে এলে তিনি এসব কথা বলেন।

এসময় ফিলিস্তিনের জনগণের প্রতি একাত্মতা প্রকাশ করে বাংলাদেশের রাজধানী ঢাকায় সম্প্রতি অনুষ্ঠিত 'মার্চ ফর গাজা' সমাবেশ, ফিলিস্তিন টিভির প্রতিনিধিদলের ঢাকা সফর, আল আকসা মসজিদের নামে বাংলাদেশের পক্ষ থেকে স্মারক পাসপোর্ট ইস্যু-সহ পারস্পরিক স্বার্থসংশ্লিষ্ট বিভিন্ন বিষয়ে আলোচনা হয়।

বৈঠকের শুরুতে রাষ্ট্রদূতকে স্বাগত জানিয়ে উপদেষ্টা বলেন, ফিলিস্তিন বাংলাদেশের পরীক্ষিত বন্ধু। তাদের প্রতি আমাদের সমর্থন ও সহযোগিতা সবসময় অব্যাহত থাকবে। ঢাকার ‘মার্চ ফর গাজা’ কর্মসূচির জন্য আন্তরিক ধন্যবাদ ও কৃতজ্ঞতা জানিয়ে ফিলিস্তিনের রাষ্ট্রদূত বলেন, আরব বিশ্ব-সহ অন্য মুসলিম দেশগুলো যা পারেনি, বাংলাদেশ তা করিয়ে দেখিয়েছে। তিনি বলেন, ফিলিস্তিনের ভাইবোনেরা জানতে চায় নিশ্চয়ই এমন কোনো বিশেষ কারণ রয়েছে, যার কারণে বাংলাদেশের জনগণ ইসরাইলের বর্বর হত্যাযজ্ঞ, নির্যাতন ও নিপীড়নের বিরুদ্ধে এত বড় প্রতিবাদ সমাবেশ করে দেখিয়েছে। উপদেষ্টা এর কারণ হিসেবে বাংলাদেশের মুসলিমদের সত্যিকারের ধর্মপরায়ণ মুসলিম হিসেবে উল্লেখ করেন।

রাষ্ট্রদূত বলেন, ফিলিস্তিনের প্রতি বাংলাদেশের সংহতি ও সহমর্মিতা সম্পর্কে ফিলিস্তিনের জনগণকে আরো সচেতন করতে আগামী ১৭ মে ‘ফিলিস্তিন টিভি’র একটি প্রতিনিধিদল বাংলাদেশ সফর করবে। তারা এ বিষয়ে বিস্তারিত তথ্য সংগ্রহপূর্বক একটি প্রামাণ্যচিত্র তৈরি করবে যা পরবর্তীতে ফিলিস্তিন টিভিতে প্রচারিত হবে। রাষ্ট্রদূত আল আকসা মসজিদের নামে বাংলাদেশের পক্ষ থেকে একটি স্মারক পাসপোর্ট ইস্যুর জন্য উপদেষ্টাকে অনুরোধ করেন। উপদেষ্টা প্রধান উপদেষ্টার কার্যালয়-সহ সংশ্লিষ্ট কর্তৃপক্ষের অনুমোদন নিয়ে আল আকসা মসজিদের নামে বাংলাদেশের পক্ষ থেকে স্মারক পাসপোর্ট ইস্যু করা হবে মর্মে রাষ্ট্রদূতকে আশ্বস্ত করেন।

বৈঠকে স্বরাষ্ট্র মন্ত্রণালয়ের জননিরাপত্তা বিভাগের অতিরিক্ত সচিব (রাজনৈতিক ও আইসিটি) খন্দকার মোঃ মাহাবুবুর রহমান ও সুরক্ষা সেবা বিভাগের অতিরিক্ত সচিব (নিরাপত্তা ও বহিরাগমন) শামীম খান সহ মন্ত্রণালয়ের সংশ্লিষ্ট কর্মকর্তাবৃন্দ উপস্থিত ছিলেন।

#

ফয়সল/রানা/মোশারফ/রেজাউল/২০২৫/১৮২৬ ঘণ্টা

তথ্যবিবরণী নম্বর : ৩২৩৮

**ভারত থেকে ১০ হাজার মেট্রিক টন চাল নিয়ে জাহাজ চট্টগ্রাম বন্দরে পৌঁছেছে**

ঢাকা, ২ বৈশাখ (১৫ এপ্রিল) :

ভারত থেকে ১০ হাজার মেট্রিক টন সিদ্ধ চাল নিয়ে mv PHU THANH PANAMA জাহাজটি আজ চট্টগ্রাম বন্দরে পৌঁছেছে।

উন্মুক্ত দরপত্র চুক্তির আওতায় ভারত থেকে মোট ৫ লাখ মেট্রিক টন চাল আমদানির সিদ্ধান্ত হয়েছে। এরমধ্যে ৯টি প্যাকেজে ৪ লাখ ৫০ হাজার মেট্রিক টন চাল আমদানির চুক্তি হয়েছে। ইতোমধ্যে চুক্তি মোতাবেক
৩ লাখ ৫৩ হাজার ৭১৯ মেট্রিক টন চাল দেশে পৌঁছেছে।

জাহাজে রক্ষিত চালের নমুনা পরীক্ষা শেষে চাল খালাসের প্রয়োজনীয় ব্যবস্থা গ্রহণ করা হয়েছে।

#

ইমদাদ/তৌহিদ/শাহিদা/ফাতেমা/আলী/আসমা/২০২৫/১৫৪০ ঘণ্টা

তথ্যবিবরণী নম্বর : ৩২৩৭

**জাতীয় সনদ জনগণের রাষ্ট্র সংস্কারের আকাঙ্ক্ষাকে বাস্তবায়িত করবে**

 **- অধ্যাপক আলী রীয়াজ**

ঢাকা, ২ বৈশাখ (১৫ এপ্রিল) :

জাতীয় সনদ জনগণের রাষ্ট্র সংস্কারের আকাঙ্ক্ষাকে বাস্তবায়িত করবে বলে উল্লেখ করেছেন জাতীয় ঐকমত্য কমিশনের সহ-সভাপতি অধ্যাপক আলী রীয়াজ। তিনি বলেছেন, রাজনৈতিক দলগুলোর সাথে আলোচনার সময় আমরা টেবিলের দু’প্রান্তে বসলেও আমরা দুই পক্ষ নই, আমরা এক পক্ষ, আমাদের লক্ষ্য এক ৷ আমরা রাষ্ট্র সংস্কারের একটি সুনির্দিষ্ট পথ খুঁজে বের করে একটি জাতীয় সনদ তৈরি করতে সকলেই চেষ্টা করছি।

আজ ঢাকায় সংসদ ভবনের এলডি হলে জাতীয় ঐকমত্য কমিশনের সাথে জাতীয়তাবাদী গণতান্ত্রিক আন্দোলন (বাংলাদেশ)-এনডিএম এর আলোচনার শুরুতে অধ্যাপক আলী রীয়াজ এসব কথা বলেন। এসময় কমিশনের সদস্য হিসেবে উপস্থিত ছিলেন সফর রাজ হোসেন, ড. ইফতেখারুজ্জামান এবং প্রধান উপদেষ্টার বিশেষ সহকারী মনির হায়দার।

আলোচনার শুরুতে অধ্যাপক আলী রীয়াজ বলেন, আমাদের পথের ক্ষেত্রে সামান্য ভিন্নতা আছে। আলোচনার মাধ্যমে এই মত ভিন্নতা দূর করা সম্ভব ৷ যে ঐক্যের মাধ্যমে আমরা একটা ফ্যাসিবাদী শাসনকে পরাস্ত করতে পেরেছি, সেই ঐক্যের জায়গাকে অব্যাহত রেখে তা আরো সুদৃঢ় করতে পারব।

আলোচনায় এনডিএম-বাংলাদেশের প্রতিষ্ঠাতা এবং চেয়ারম্যান ববি হাজ্জাজের নেতৃত্বে ৮ সদস্যের প্রতিনিধিদলে আরো ছিলেন দলটির মহাসচিব মোমিনুল আমিন, ভাইস-চেয়ারম্যান ফারুক উজ জামান চৌধুরী, যুগ্ন-মহাসচিব সৈয়দ জাহাঙ্গীর আলম, সাংগঠনিক সম্পাদক ব্যারিস্টার সাহিদুল আজমসহ প্রমুখ ৷

উল্লেখ্য, প্রথম পর্যায়ে গঠিত সংস্কার কমিশনগুলোর মধ্যে সংবিধান সংস্কার কমিশন, জনপ্রশাসন সংস্কার কমিশন, নির্বাচন ব্যবস্থা সংস্কার কমিশন, বিচার বিভাগ সংস্কার কমিশন এবং দুর্নীতি দমন কমিশন সংস্কার কমিশনের প্রতিবেদনে উল্লেখিত গুরুত্বপূর্ণ সুপারিশগুলোর ওপর রাজনৈতিক দলের সুনির্দিষ্ট মতামত জানাতে অনুরোধ করে সুপারিশগুলোর স্প্রেডশিট আকারে ৩৯টি রাজনৈতিক দলের কাছে পাঠানো হয়। এ পর্যন্ত সংস্কার বিষয়ে জাতীয় ঐকমত্য কমিশন ৩৪টি দলের কাছ থেকে মতামত পেয়েছে এবং এ প্রেক্ষিতে ৯টি রাজনৈতিক দলের সাথে আলোচনা করেছে কমিশন। আগামী ১৭ এপ্রিল বাংলাদেশ জাতীয়তাবাদী দল-বিএনপি’র সাথে ঐকমত্য কমিশনের আলোচনা হওয়ার কথা রয়েছে।

জাতীয় ঐকমত্য কমিশন হতে আজ এক সংবাদ বিজ্ঞপ্তির মাধ্যমে এসব তথ্য জানানো হয়।

#

পবন/তৌহিদ/শাহিদা/ফাতেমা/মিতু/রমজান/আলী/আসমা/২০২৫/১৩৫০ ঘণ্টা

তথ্যবিবরণী নম্বর : ৩২৩৬

**উজবেকিস্তানে বাংলাদেশ দূতাবাসে বাংলা নববর্ষ উদ্‌যাপিত**

তাসখন্দ (উজবেকিস্তান), ১৫ এপ্রিল :

বাংলাদেশ দূতাবাস উজবেকিস্তান গতকাল দূতাবাস প্রাঙ্গণে বাংলা নববর্ষ ১৪৩২ উদ্‌যাপন করে। অনুষ্ঠানে “বাংলাদেশ-উজবেকিস্তান সম্পর্ক: পর্যটন খাতের সম্ভাবনা ও সুযোগ” বিষয়ক একটি সেমিনারে উজবেকিস্তানের প্রতিষ্ঠিত ট্যুর অ্যাসোসিয়েশন ও কোম্পানির ঊর্ধ্বতন ব্যক্তিবর্গ অংশগ্রহণ করে।

 উজবেকিস্তানে নিযুক্ত বাংলাদেশের রাষ্ট্রদূত ড. মোহাম্মদ মনিরুল ইসলাম তাঁর স্বাগত বক্তব্যে সকলকে বাংলা নতুন বছরের শুভেচ্ছা জানিয়ে বাংলাদেশ ও উজবেকিস্তানের জনগণের মধ্যে ঐতিহাসিক, সাংস্কৃতিক ও ধর্মীয় বন্ধনের নানা দিকের ওপর আলোকপাত করেন এবং তা দু’দেশের পর্যটন সহযোগিতাকে বিকশিত করার ক্ষেত্রে গুরুত্বপূর্ণ নিয়ামকের ভূমিকা পালন করছে বলে অভিমত ব্যক্ত করেন। পর্যটন শুধুমাত্র দু’দেশের জনগণের মধ্যে বিদ্যমান বন্ধুত্ব এবং সৌহার্দ্যকে শক্তিশালী করে না বরং তা পর্যায়ক্রমে ব্যবসা-বাণিজ্য এবং শিক্ষা-সংস্কৃতি ও সম্পর্ক সম্প্রসারণে কার্যকরী অবদান রাখে বলে রাষ্ট্রদূত উল্লেখ করেন। বাংলা নববর্ষের চেতনায় উদ্বুদ্ধ হয়ে সুখী, সমৃদ্ধ, স্থিতিশীল ও বৈষম্যহীন সমাজ গঠনে তিনি সকলের প্রতি আহ্বান জানান।

অনুষ্ঠানে বিভিন্ন দেশের রাষ্ট্রদূত ও কূটনৈতিকসহ উজবেকিস্তানের ব্যবসায়ী নেতৃবৃন্দ, বিশ্ববিদ্যালয়ের শিক্ষক-শিক্ষার্থী, মিডিয়া ও সাংস্কৃতিক ব্যক্তিত্ব এবং প্রবাসী বাংলাদেশিরা উপস্থিত ছিলেন।

#

বাংলাদেশ দূতাবাস, উজবেকিস্তান/তৌহিদ/শাহিদা/ফাতেমা/মিতু/সাঈদা/আলী/আসমা/২০২৫/১০০০ ঘণ্টা

তথ্যবিবরণী নম্বর : ৩২৩৫

**ব্রাসিলিয়ায় বাংলাদেশ দূতাবাসে বাংলা নববর্ষ উদ্‌যাপিত**

ব্রাসিলিয়া (ব্রাজিল), ১৫ এপ্রিল :

ব্রাজিলের ব্রাসিলিয়ায় বাংলাদেশ দূতাবাসে গতকাল প্রবাসী বাংলাদেশি ও বিদেশিদের উপস্থিতিতে বাংলা নববর্ষ-১৪৩২ উদ্‌যাপিত হয়। বাঙালি সংস্কৃতিকে তুলে ধরার জন্য দূতাবাস চত্বরকে বর্ণিল আলপনা, বেলুন, ফেস্টুন, পোস্টার ও ফুল দিয়ে সাজানো হয়। বাংলা নববর্ষ উপলক্ষ্যে আবহমান বাংলার চিরায়ত ঐতিহ্যের ধারক এসো হে বৈশাখ গানটি উপস্থিত সকলকে নিয়ে সমবেতভাবে পরিবেশনের মাধ্যমে নতুন বছরকে স্বাগত জানানো হয়।

রাষ্ট্রদূত সাদিয়া ফয়জুননেসা বলেন, বাংলা নববর্ষ এক বর্ণাঢ্য ও তাৎপর্যপূর্ণ সাংস্কৃতিক উৎসব যা দেশে ও বিদেশে ব্যাপক উৎসাহ-উদ্দীপনা ও প্রাণবন্ত পরিবেশে বাংলাদেশিরা উদ্‌যাপন করেন। বিদেশে বাংলাদেশের সাংস্কৃতিক ঐতিহ্যকে তুলে ধরার জন্য রাষ্ট্রদূত প্রবাসী বাংলাদেশিদের প্রতি আন্তরিক ধন্যবাদ জানান। তিনি উপস্থিত সকলকে ২৪’র গণ-অভ্যুত্থানে উজ্জীবিত হয়ে বৈষম্যহীন, সুখী ও আনন্দপূর্ণ বাংলাদেশ গড়ার ক্ষেত্রে অবদান রাখার অনুরোধ জানান। এসময় রাষ্ট্রদূত জুলাই আগস্ট গণ-অভ্যুত্থানে শহিদদের আত্মার মাগফেরাত ও আহতদের দ্রুত সুস্থতা কামনা করেন।

এ উপলক্ষ্যে প্রধান উপদেষ্টার বাণী পাঠ করেন রাষ্ট্রদূত সাদিয়া ফয়জুননেসা।

অনুষ্ঠানে প্রবাসী বাংলাদেশিদের অংশগ্রহণে বাংলাদেশের ঐতিহ্যবাহী পোশাক, হস্তশিল্প, এবং পান্তা-ইলিশসহ বিভিন্ন ধরনের পিঠা ও মিষ্টান্নসহ বাংলাদেশি খাবারের স্টল স্থাপন করা হয়। এছাড়া, সকলের অংশগ্রহণে আকর্ষণীয় পুরস্কারসহ খেলাধূলার আয়োজন করা হয় এবং প্রবাসী বাংলাদেশিরা তাতে অংশ নেন। রাষ্ট্রদূত খেলাধূলায় বিজয়ীদের মাঝে পুরষ্কার বিতরণ করেন। বর্ণাঢ্য উৎসব আয়োজনে বিদেশি অতিথি ও প্রবাসী বাংলাদেশিরা উচ্ছ্বাস প্রকাশ করেন এবং নাচ, গান ও দেশীয় খাবার উপভোগের মধ্য দিয়ে পরিপূর্ণ একটি উৎসবমুখর দিন উদ্‌যাপন করেন।

#

বাংলাদেশ দূতাবাস, ব্রাসিলিয়া/তৌহিদ/শাহিদা/ফাতেমা/মিতু/আলী/আসমা/২০২৫/১০০০ ঘণ্টা

তথ্যবিবরণী নম্বর : ৩২৩৪

**বিভিন্ন দেশের কূটনীতিকদের অংশগ্রহণে অটোয়ায় বাংলা নববর্ষ উদ্‌যাপিত**

অটোয়া (কানাডা), ১৫ এপ্রিল :

কানাডার অটোয়ায় বাংলাদেশ হাইকমিশন গতকাল বর্ণিল সংস্কৃতি ও কূটনৈতিক সংযোগের মধ্য দিয়ে বাংলা নববর্ষ ১৪৩২ উদ্‌যাপন করেছে। হাইকমিশন প্রাঙ্গণে আয়োজিত অনুষ্ঠানে বিভিন্ন দেশের কূটনীতিকবৃন্দ এবং কানাডা সরকারের কর্মকর্তাবৃন্দ অংশগ্রহণ করেন।

অনুষ্ঠানে বাংলা সংগীতের সুরের মূর্ছনায় আগত অতিথিরা পান্তা ভাত, খিচুড়ি ও মুড়ি-মুড়কিসহ নানা ধরনের পিঠা ও বাঙালি খাবার উপভোগ করেন। অনুষ্ঠানস্থলে জামদানি শাড়িসহ বাংলাদেশের ঐতিহ্যবাহী সামগ্রী নিয়ে একটি মনোজ্ঞ প্রদর্শনীরও আয়োজন করা হয়। অতিথিরা মেহেদির নকশায় নিজেদের হাত রাঙিয়ে নেন এবং একে অপরের সাথে সাক্ষাৎ করে উৎসবের আনন্দ ভাগাভাগি করেন। আয়োজনটি ছিল এক আত্মিক মিলনমেলা-যা মনে করিয়ে দেয়, সংস্কৃতি ভাগাভাগি করা হলে তা সংযোগের অনন্য মাধ্যম হয়ে ওঠে।

স্বাগত বক্তব্যে কানাডায় বাংলাদেশের হাইকমিশনার নাহিদা সোবহান বলেন, এই দিনটি কেবল উৎসবের নয়-‘এটি বাংলাদেশিদের আশাবাদ, সহনশীলতা ও শান্তিপূর্ণ সহাবস্থানের প্রতিশ্রুতির বহিঃপ্রকাশ।’ মনোজ্ঞ অনুষ্ঠান আয়োজনের মাধ্যমে কূটনীতিকবৃন্দের মাঝে বাংলাদেশের সংস্কৃতি ও পহেলা বৈশাখের উৎসব তুলে ধরা হয়। অতিথিবৃন্দ বাংলাদেশের ঐতিহ্যবাহী খাবার, পিঠা ও পহেলা বৈশাখের সংস্কৃতির ভূয়সী প্রশংসা করেন।

#

সাজ্জাদ/তৌহিদ/শাহিদা/মিতু/আসমা/২০২৫/১০০০ ঘণ্টা